# name
Identifiquen la signatura neuronal del 'flow'

# metadata.dc.description.abstract[].value
Fa alguns anys es va posar de moda l'expressió 'tenir flow ' per referir-se a la sensació de desimboltura plaent que de vegades es té quan es realitza una activitat. En l'àmbit de la psicologia es fa servir per referir-se a la sensació agradable que es produeix quan s'assoleix un equilibri entre el rendiment realitzant una tasca, el nivell de desafiament que implica, el fet de tenir uns objectius clars i l'existència d'una retroalimentació immediata. També s'utilitza quan es fan activitats d'equip en què tots els membres actuen gairebé com si fossin una sola entitat, amb equilibri i confiança. Tanmateix, ¿hi ha cap correlació neuronal que justifiqui la singularitat d'aquest estat mental de flow grupal? I de quina manera es pot potenciar? L'investigador Mohammad Shehata i els seus col·laboradors, d'unes quantes universitats i centres de recerca dels EUA, el Japó, Austràlia i Honk Kong, han monitoritzat l'activitat cerebral de diverses persones quan realitzaven una activitat en grup de manera coordinada. Segons han publicat a la revista eNeuro, durant l'estat de flow grupal s'activa una zona específica del cervell que sincronitza l'activitat neuronal, i això fa que augmenti la integració global de les percepcions dels membres del grup i també les sensacions de confiança mútua i de benestar. Segons apunten els científics, aquestes dades es poden utilitzar per millorar la relació dels integrants de qualsevol equip de treball o esportiu, grup musical i, fins i tot, en educació, atès que incrementa el rendiment i la sensació de satisfacció de totes les persones implicades en la resolució de nous reptes.

# metadata.dc.rights[].value
(c) Edició de Premsa Periòdica Ara, 2021

# metadata.dc.source[].value
Divulgació i Premsa (Genètica, Microbiologia i Estadística)

# metadata.dc.title[].value
Identifiquen la signatura neuronal del 'flow'